Informācija plašsaziņas līdzekļiem

2016.gada 15.aprīlī

**LAD pieņem iesniegumus dīzeļdegvielas piešķiršanai**

Lauku atbalsta dienests (LAD) informē, ka līdz 2016. gada 1.jūnijam notiek iesniegumu pieņemšana marķētas dīzeļdegvielas piešķiršanai, kurai piemēro samazināto akcīzes nodokļa likmi lauksaimniecības produkcijas ražotājiem 2016./2017.saimnieciskajam gadam.

2015./2016.saimnieciskajā gadā lauksaimniecības produkcijas ražotājs ir tiesīgs iegādāties marķēto dīzeļdegvielu, ja to izmanto traktortehnikā vai lauksaimniecības pašgājējmašīnās lauksaimniecības produkcijas ražošanai, kā arī kravas pašpārvadājumiem.

Dīzeļdegvielu piešķir par to VPM (vienotais platību maksājums) saņemšanai deklarēto un apstiprināto platības hektāru, par kuru ir nodrošināti ieņēmumi no lauksaimnieciskās ražošanas vai akvakultūras produkcijas ražošanas vismaz 285 EUR no hektāra (neieskaitot saņemto valsts un Eiropas Savienības atbalstu).

Dīzeļdegvielas daudzums tiks noteikts, ņemot vērā šādu sadalījumu:

|  |  |
| --- | --- |
| Augkopība | 100 l/ha |
| augļkopība, ogulāji un dārzkopība | 130 l/ha |
| zālāju platības | 130 l/ha |
| zālāju platības dzīvnieku barības primāram ražotājam | 60 l/ha |
| zeme zem zivju dīķiem | 60 l/ha |
| citas kultūras un platības, kuras ir deklarētas un apstiprinātas vienotā platību maksājuma saņemšanai | 60 l/ha |

Ja papuvju platības pārsniedz 30 procentus no kopējās lauksaimniecībā izmantojamās zemes, kura ir pieteikta vienotā platības maksājuma saņemšanai saskaņā ar normatīvajiem aktiem par valsts un Eiropas Savienības atbalsta piešķiršanu lauksaimniecībai tiešā atbalsta shēmu ietvaros, atbrīvojumu no akcīzes nodokļa nepiešķir visai pieteiktai papuvju platībai.

Zemes apstrādāšanai zem zivju dīķiem lauksaimnieks ir tiesīgs iegādāties dīzeļdegvielu, ja:

* audzē zivis vismaz 20 ha platībā;
* akvakultūras nozares uzņēmums ir atzīts saskaņā ar normatīvajiem aktiem par veterinārajām prasībām akvakultūras dzīvniekiem;
* akvakultūras dzīvnieku novietne ir reģistrēta Lauksaimniecības datu centrā.

Aizpildītu un parakstītu iesniegumu var iesniegt jebkurā LAD klientu apkalpošanas centrā klātienē, kā arī sūtīt pa pastu vai iesniegt [elektroniski](http://www.lad.gov.lv/lv/e-pieteiksanas-sistema-eps-1/e-pieteiksanas-sistema-eps/).

Valsts atbalsta daļa:

Tālrunis: 67027326

LAD Klientu daļa:

Tālrunis: 67095000

Informācija žurnālistiem:

Sabiedrisko attiecību daļa

Tālrunis: 67027384, 67027830

E-pasts: [prese@lad.gov.lv](mailto:prese@lad.gov.lv)